b"\n_START_ARTICLE_\nV-tegn\n_START_PARAGRAPH_\nV-tegnet er et h\xc3\xa5ndtegn der peke- og langfingeren danner bokstaven V ved at de to fingrene er utstrakt og spredt, mens de \xc3\xb8vrige b\xc3\xb8yes inn mot h\xc3\xa5ndflaten. I Norge og store deler av verden symboliserer tegnet b\xc3\xa5de fred og seier. Det kan vises med h\xc3\xa5ndflaten vendt vekk fra en selv eller motsatt vei. Tegnet kan likevel tolkes litt forskjellig ulike steder. Betegnelsen \xc2\xabV-tegn\xc2\xbb kan ogs\xc3\xa5 brukes om bokstaven V brukt som et grafisk symbol._NEWLINE_Under andre verdenskrig ble V-tegnet symbol for de alliertes, s\xc3\xa6rlig britenes, seiersvilje, som forkortelse for victory (engelsk for 'seier'). Ogs\xc3\xa5 tyskerne tok i bruk V-tegnet, da blant annet som symbol for seiersgudinnen Viktoria. Ogs\xc3\xa5 under ungdomsoppr\xc3\xb8ret og i fredsbevegelsen p\xc3\xa5 1960-tallet ble tegnet utbredt symbol for fred og kj\xc3\xa6rlighet . I dag brukes det ofte som seiersymbol hos ut\xc3\xb8vere som vinner idrettskonkurranser og liknende. Det kan ogs\xc3\xa5 brukes som en uh\xc3\xb8ytidelig bekreftelse p\xc3\xa5 at \xc2\xabalt er OK\xc2\xbb.\n_START_SECTION_\nOpprinnelse\n_START_PARAGRAPH_\nIf\xc3\xb8lge en vandrehistorie p\xc3\xa5st\xc3\xa5s tegnet \xc3\xa5 stamme fra slaget ved Agincourt i 1415, der engelske langbueskyttere skal ha brukt det som signal til hverandre._NEWLINE_Under hundre\xc3\xa5rskrigen mellom England og Frankrike b\xc3\xa5de fryktet og hatet de franske ridderne engelske langbueskyttere. Om en langbueskytter ble tatt til fange, kunne en vente d\xc3\xb8dsstraff. Franskmennene hogde f\xc3\xb8rst av de to fingrene (V-tegnet) som skytterne brukte til \xc3\xa5 spenne buen med. Deretter ble engelskmennene torturert til d\xc3\xb8de. If\xc3\xb8lge en myte oppsto engelskmennenes forn\xc3\xa6rmende \xc2\xabomvendt V-h\xc3\xa5ndtegn\xc2\xbb \xe2\x80\x93 tilsvarende det \xc3\xa5 vise fingeren \xe2\x80\x93 nettopp som f\xc3\xb8lge av at franskmennene hogde fingrene av bueskytterne. Engelske bueskyttere h\xc3\xa5nte ofte franskmennene f\xc3\xb8r et slag ved \xc3\xa5 holde opp to fingre og rope \xc2\xabCome and get them\xc2\xbb.\n_START_SECTION_\nSeierstegn for de allierte fra 1941\n_START_PARAGRAPH_\nI begynnelsen av andre verdenskrig viste mange belgiere sin st\xc3\xb8tte til kampen mot Tyskland gjennom grafitti der bokstavene RAF, en forkortelse for Royal Air Force, ble skrevet med kritt overalt. Victor de Laveleye, tidligere belgisk minister og franskspr\xc3\xa5klig radioreporter i den britiske allmennkringkasteren BBC, foreslo i januar 1941 at de skulle tilf\xc3\xb8ye en V for \xc2\xabfrihet\xc2\xbb p\xc3\xa5 nederlandsk (vrijheid) og \xc2\xabseier\xc2\xbb p\xc3\xa5 engelsk (victory) og fransk (victoire). Ideen ble videref\xc3\xb8rt av BBC som 20. juli 1941 lanserte en kampanje med et budskap fra den britiske statsministeren Winston Churchill til det okkuperte Europa._NEWLINE_Churchill benyttet heretter V-gesten som en synlig hilsen for \xc3\xa5 markere h\xc3\xa5pet om seier i verdenskrigen. I begynnelsen benyttet han tegnet med h\xc3\xa5ndflaten mot seg selv (av og til ogs\xc3\xa5 med den karakteristiske sigaren mellom fingrene). Noen hevder at den aristokratiske  Churchill ganske snart snudde h\xc3\xa5ndflaten utover da han ble oppmerksom p\xc3\xa5 at h\xc3\xa5ndgesten vist med h\xc3\xa5ndflaten vendt innover, i lavere samfunnslag kunne uttrykke en forn\xc3\xa6rmelse p\xc3\xa5 linje med \xc3\xa5 \xc2\xabvise figeren\xc2\xbb._NEWLINE_BBC tok opp V-tegnet i sine nyhets- og propagandasendinger i form av tre korte og en lang tone, et lydsignal som tilsvarte prikkene og strekene for bokstaven V i morsealfabetet (\xe2\x88\x99\xe2\x88\x99\xe2\x88\x99 \xe2\x88\x92). Da innledningstakten til Beethovens 5. symfoni inneholder denne rytmen, ble ogs\xc3\xa5 denne ofte benyttet som innledning til radioseningene. _NEWLINE_I den norske motstandskampen ble V-en ogs\xc3\xa5 tolket som en forkortelse for slagordet \xc2\xabVi vil vinne\xc2\xbb. Dette var blant navnet navnet p\xc3\xa5 en illegal avis som ble utgitt p\xc3\xa5 Lillehammer 1940\xe2\x80\x931941."